Гъуащхьэхъумэхэращ нэхъыфIар
«Спартак-Налшык» (Налшык) — «Чайка» (Песчанокопское) — 0:0. Налшык. «Спартак» стадион. ЩэкIуэгъуэм и 12-м. ЦIыху 300 еплъащ.
Судьяхэр Иванников (Ставрополь), Холин, Охрименкэ (тIури Мейкъуапэ щыщщ).
«Спартак-Налшык»: Щоджэн, Абазэ, Шахтиев, Муслуев, Жылэ, Каркаев, Медников (Абидинов, 83), Миронов, Пащты, Алиев (Гугуев, 46), ЛIуп.
«Чайка»: Цицилин, Дубовой, Сериков, Губанов, Каляшин, Гудаев (Ситников, 84), Карташов, Троянов, Михеев (Васильев, 46), Борисов, Руденкэ.
Дагъуэ къыхуащIащ Пащтым, Шахтиевым, Борисовым.
Джэгум къыхахуащ Пащтыр.
ТIэунейрэ зэкIэлъхьэужьу Урысей Федерацэм футболымкIэ и етIуанэ дивизионым и «Ипщэ» гупым бжыгъэшхуэкIэ щытекIуа «Спартак-Налшыкым» мы гъэм и иужьрей зэIущIэр и стадионым къыщыпэщылът. Абы къригъэблэгъат зэхьэзэхуэм щынэхъыфIхэм ящыщ икIи гуащхьэхъумэ Iэзэхэр зэриIэм папщIэ топ мащIэ зыхудагъэкI Песчанокопскэм и «Чайка»-р.
Джэгум зэрыщIидзэу ди щIалэхэр хущIэкъуащ хьэщIэхэр ирагъэкIуэтыну. Ар абыхэм яхузэфIэкIащ, арщхьэкIэ «Чайка»-м и гъуэр къригъэбыдэкIат икIи бгъэдыхьэпIэ щIагъуэ къигъэнатэкъым. Иужь джэгугъуитIым топиплI и хьэрхуэрэгъухэм щахудэзыгъэкIа ЛIуп Ислъами адрей и ныбжьэгъухэми дапхуэдизу гугъу зрагъэхьами мы зэIущIэм я Iуэху къыщикIакъым. Уеблэмэ джэгум и кIэухым «Спартак-Налшыкыр» хуабжьу щытыкIэ хьэлъэм ихуат, етIуанэу дагъуэ къыхуащIу Пащты Руслан губгъум кърахуа иужькIэ.
Апхуэдэу щыт пэтми, зэIущIэр зэрытемыгъэкIуауэ, 0:0-у, иухащ. Абы и зэран-кIэ «Спартак-Налшыкыр» зы увыпIэкIэ турнир таблицэм къыщекIуэтэхащ.
ЗэIущIэ хьэлэмэт щекIуэкIащ Новороссийск къалэм. ДыщэкI Хьэзрэт зи тренер нэхъыщхьэ «Черноморец»-м иригъэблэгъат зэхьэзэхуэм бжьыпэр щызыIыгъ «IэфIыпсыр». Ди лъахэгъу Къалмыкъ Амур дигъэкIа етIуанэ топым и фIыгъэкIэ хьэщIэхэр текIуащ икIи зэпеуэм я пашэныгъэр щахъумащ.
Турнир таблицэм къыщытлъэщIыхьэжащ Мейкъуапэ и «Дружба»-р. Адыгейм и футболистхэм я стадионым щыхагъэщIащ Дон Iус Ростов икIа «Академия»-р.
АдэкIэ щыгъуазэ фыхуэтщIынщ «Ипщэ» гупым иужьу щызэхэта джэгугъуэм кърикIуа бжыгъэхэм. Мис ахэр: «Ангушт» (Нэзрэн) — «Биолог-Новокубанск» (Прогресс) — 1:2, СКА (Дон Iус Ростов) — «Динамо-Ставрополь» (Ставрополь) — 4:1, «Спартак-Владикавказ» (Владикавказ) — «Легион Динамо» (Мэхъэчкъалэ) — 0:1, «Мэшыкъуэ-КМВ» (Псыхуабэ) — «Армавир» (Армавир) — 0:1, «Дружба» (Мейкъуапэ) — «Академия» (Дон Iус Ростов) — 1:0, «Черноморец»(Новороссийск) — «IэфIыпс» (IэфIыпс) — 1:3, «Краснодар-2» (Краснодар) — «Кубань-2» (Краснодар) зэIущIэр нэхъ иужьыIуэкIэ екIуэкIащ.
Урысей Федерацэм футболымкIэ и етIуанэ дивизионым и «Ипщэ» гупым» мыгъэрей зэхьэзэхуэр щэкIуэгъуэм и 18-м еух. А махуэм «Спартак-Налшыкыр» Прогрессым щыIущIэнущ абы и «Биолог-Новокубанск»-м.
Жыласэ Заурбэч.
